सांगेंः एक पेप्सी कंपनी मंत्र्याच्या उतराक किकोंत करता जाल्यार आयआयटी कशी आयकतली? ताका लागून आयआयटीक धांवडावन घालात, अशें सांगेंच्या शेतकारांनी सांगलें.
 फाटल्या देड म्हयन्या सावन सांग्यार आयआयटीचो विशय गाजता. शेतकार, सैममोगी आनी चडशे लोक आयआयटीक विरोध करतात. तरी लेगीत सांग्यांरूच आयआयटी हाडपाचो यत्न कित्याक चल्ला? लोकांक जर आयआयटी नाका जाल्यार आमदार हो प्रकल्प हाडपाक कित्याक सोदता, असो प्रस्न शेतकारांनी केलो.
 जे सुवातेचेर आयआयटी प्रकल्प हाडपाचो यत्न चल्ला ते सुवातेचेर शेतकारांनी पिकयिल्ले उत्पादन 21 ऑक्टोबराक शेतकारांनी पत्रकारांक दाखयलें. ह्या प्रकल्पाक लागून सैमाचें व्हड लुकसाण जातलें, अशेंय तांणी सांगलें.
 मिल्टन फर्नांडीस हांणी सांगलें, जेन्ना आमडय गांवांत बियरीची फॅक्टरी हाडिल्ली तेन्ना होच आमदार ताका तेंको दितालो. तेन्ना बियरीची फॅक्टरी हाडपा खातीर तांणी माडाचें गवत केल्लें. आतांय तेच पद्दतीन हे सुवातेचेर साबार झाडां आसून लेगीत एकूय झाड ना अशें सांगता. आमच्या शेतां खातीर, सैमाच्या रक्षणा खातीर आमी झगडटात, अशें फर्नांडीस हांणी सांगलें.
 दोन दिसां आदीं लवलेश च्यारी हाच्या मरणा उपरांत लोकांनी रास्ता रोको आंदोलन केलें. जे मेरेन लवलेश च्यारी हाचो सेटलमेंट जायना ते मेरेन पेप्सीची फॅक्टरी चालू करपाक दिवचे नात, अशें लोकांनी सांगले. त्या वेळार मंत्री सुभाष फळदेसाय हांणी सांगलें, लोकांक जर पेप्सी कंपनी नाका जाल्यार आपल्याकूय ती नाका. अशें जर आसा जाल्यार सांगेंचे शेतकार आनी सैममोगी फाटल्या देड म्हयन्या सावन आयआयटी नाका अशी विनवणीकरता जाल्यार लोकांक नाकाशिल्लो प्रकल्प आमदार कित्याक हाडपाक सोदता, असो प्रस्न मिल्टन फर्नांडीस हांणी केलो.
 जोजफ फर्नांडीस हांणीसांगलें, जेन्ना आमदार सांगता, आपूण लोकां वांगडा आसा. कंपनीचें उत्पादन बंद करपाचें दोन- अजेड वरांचेर थारता, पूण सांजेच्या सुमार 4. 30 वरांचेर फॅक्टरींतलें उत्पादन परतून चालू जाता. पेप्सी सारकी कंपनी जर एका मंत्र्याच्या उतराक किकोंत करता जाल्यार आयआयटी प्रकल्प आयले उपरांत केंद्र सरकार ताचें कशें आयकतलें. आयआयटी भितर आपली भुमिका कितें आसा तें आमदारान स्पश्ट करची. आमदारान लोकांची दिशाभूल करची न्हय. लोकांक आयआयटी नाका जाल्यार आमदार ती हाडपाक कित्याक सोदता, असो प्रस्न जोजफ फर्नांडीस हांणी केलो.
 दरेका गांवांत, देवळांनी वचून जबरदस्तीन आमदार आयआयटी जाय म्हणटा. पंचायतींक थाराव घेवपाक सांगता. तांणी एकान एक पंचायतींत, एकान एक गांवांत वचून तांच्या गांवांत आयआयटी प्रकल्प हाडटा, अशें सांगचें. त्या वेळार आमदाराक कितल्या लोकांचो तेंको मेळटा तें पळोवचें. गरजे भायर धमकी दिवन लोकांक भेश्टांव नाका. आयआयटी सांग्यार खंयचेच स्थितींत जावची ना, हें आमदारान मतींत दवरचें, अशें संजय मापारी हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 